Toeris ernstig beseer toe kameelperd in wildtuin op voertuig beland | Maroela Media
'n Switserse toeris is ernstig beseer en per helikopter vir verdere mediese behandeling na 'n hospitaal geneem, nadat 'n kameelperd tydens 'n botsing in die Krugerwildtuin naby die Mopani-ruskamp op sy voertuig beland het.
Luidens 'n verklaring van SANParke was 'n minibus met 13 dagbesoekers op pad na Letaba, toe die kameelperd glo voor die voertuig ingeloop het.
Die minibus se bestuurder kon glo nie 'n botsing met die dier verhoed nie en die kameelperd het op 'n gehuurde safarivoertuig te lande gekom.
'n Switserse toeris is ernstig beseer toe 'n kameelperd in die Krugerwildtuin na 'n ongeluk op sy voertuig beland het. (Foto: SANparke)
"Die bestuurder, 'n Switserse burger, is ernstig beseer. Sy passasier het geringe beserings opgedoen," het SANParke gesê.
Die persoon was op die toneel by sy bewussyn en is in 'n bestendige toestand.
"Die polisie sal die omstandighede wat tot die ongeluk gelei het, ondersoek. SANParke waarsku besoekers aan die Krugerwildtuin steeds om by die spoedbeperking te hou en versigtig op die paaie te wees."
Twee van die insittendes in die minibus is na 'n hospitaal vir waarneming geneem.
Die kameelperd het op die voertuig te lande gekom. (Foto: SANparke)
SANParke het nie verdere inligting oor die kameelperd verstrek nie.
In die nuus Krugerwildtuin toeris
Gee asseblief vir ons nog inligting mbt die storie. Is die dier vankant gemaak agv beserings?
Hoe vinnig het hulle gekry??????
Hoe vinnig het hulle gery?????
die kameelperd loop in die pad, :; kom ons jaag hom/haar :; en wat gebeur ? ieder en elk weet
Hulle het verseker te vinnig gery! Het al baie in die wildtuin gesien hoe sulke voertuie en van die park se eie werknemers glad nie by die spoedgrens hou nie.